การทางพิเศษแห่งประเทศไทย  ยกเว้นค่าผ่านทางพิเศษบูรพาวิถี สายบางนา-ชลบุรี และทางพิเศษกาญจนาภิเษก สายบางพลี-สุขสวัสดิ์ 8 วัน
การทางพิเศษแห่งประเทศไทย  ยกเว้นค่าผ่านทางพิเศษบูรพาวิถี สายบางนา-ชลบุรี และทางพิเศษกาญจนาภิเษก สายบางพลี-สุขสวัสดิ์  รวม 2 สายทาง เป็นเวลา 8 วัน พร้อมตั้งหน่วยบริการประชาชน 6 แห่งเป็นของขวัญปีใหม่ให้ประชาชน

นายสุชาติ ชลศักดิ์พิพัฒน์ ผู้ว่าการการทางพิเศษแห่งประเทศไทย หรือ กทพ.  เปิดเผยว่า เพื่อเป็นการอำนวยความสะดวกให้ประชาชนในการเดินทางช่วงเทศกาลปีใหม่ กทพ. ยกเว้นค่าผ่านทางพิเศษบูรพาวิถี ทางพิเศษสายบางนา-ชลบุรี  และทางพิเศษกาญจนาภิเษก สายบางพลี-สุขสวัสดิ์  เป็นของขวัญในช่วงเทศกาลปีใหม่ รองรับการเดินทางของประชาชน หลังเที่ยงคืนของวันที่ 27 ธันวาคม 2561 ถึงเวลา 24.00 น. ของวันที่ 3 มกราคม 2562 รวมเวลา 8 วัน 
พร้อมกันนี้ กทพ. ยังได้เตรียมจัดตั้งหน่วยบริการประชาชนบนทางพิเศษเพื่อรองรับการเดินทางในช่วงเทศกาลปีใหม่ ทั้งขาเข้าและขาออกจำนวน 6 จุด โดยขาออกให้บริการ ตั้งแต่วันที่ 26-31 ธันวาคม 2561 ที่ด่านฯ บางแก้ว 1 ด่านฯ ฉิมพลี และด่านฯ บางปะอิน (ขาออก)  ส่วนขาเข้า ตั้งแต่วันที่ 1-3 มกราคม 2562 ที่ด่านฯ ดาวคะนอง ด่านฯ จตุโชติ และด่านฯ บางปะอิน (ขาเข้า)ทั้งนี้ เพื่อความปลอดภัยของผู้ใช้ทางพิเศษ กทพ. ขอความร่วมมือปฏิบัติตามกฎจราจรและป้ายสัญญาณต่างๆ อย่างเคร่งครัด

สอบถามข้อมูลเพิ่มเติมได้ที่ศูนย์บริการข้อมูลผู้ใช้ทางพิเศษ (EXAT Call Center) หมายเลขโทรศัพท์ 1543 ได้ตลอด 24 ชั่วโมง